****

**Түркістан облысы «Білім беруді**

**дамыту орталығы» директоры**

 **Б.Төлімбетке**

**Өтінім кестесі:**

|  |  |
| --- | --- |
| Сынып жетекшінің Т.А.Ә (толық) | Пердебек Баян Әлібекқызы |
| Қала / аудан | Арыс қаласы |
| Сынып сағаты тақырыбы: | «Ұлттық құндылықтар – тәрбиенің түп қазығы» |
| Телефон уатсап, e-mail | 8 – 707 – 844 – 18 – 82 ,bayan.perdebek@bk.ru |
| Білім беру мекемесі (толық атауы, мекен – жайы, телефон, факс, e-mail және т.б.) | «№17 колледж» МКҚК, Дулатов 97а, 8-72540-2-04-72, prof\_licey17@mail.ru |

**№17 колледж директорының**

 **тәрбие ісі жөніндегі орынбасары: Ш.Асанова**

**Тақырыбы*: «Ұлттық құндылықтар – тәрбиенің түп қазығы»***
**Мақсаты:**Студенттерді ұлттық құндылықтарды құрметтеуге тәрбиелеу, ұлттық құндылықтар - біздің тіршілігіміз, бабаларымыздан қалған асыл мұра екенін түсіндіру, ұлттық мирасты, мәдениетті дәріптеу, Отаншыл, намысшыл батырларымызды ұлықтау, елінің тарихын құрметтеу, насихаттау.
**Көрнекілігі:**Қанатты сөздер, қолөнер бұйымдары, слайд, шарлар, бейнематериалдар.
**Түрі:**танымдық кеш
**Әдісі:**сұрақ- жауап, пікірлесу***.***(***«Таң қалмаңыз»*** телебағдарламасы желісінде өтеді)
**Барысы:**
1. Ұйымдастыру
Шаттық шеңбері
**Мұғалімнің кіріспе сөзі:** Құндылық дегеніміз не? Суденттер өз ойларын айтады және ұлттық құндылық туралы бейнеролик көрсетіледі. Кешті екі жүргізуші бастайды

**Жүргізушілер ортаға шығады.**

**Бекұлан:** - Армысыздар, құрметті студенттер, ардақты ұстаздар! Ерлік пен елдіктің мекені – Арыс жұрты! Бүгінгі «Ұлттық құндылықтар – тәрбиенің түп қазығы» атты танымдық кешке қош келдіңіздер!

**Асхат:** - Елбасымыз:«Еліңнің ұлы болсаң, еліңе жаның ашыса, азаматтық намысың болса, қазақтың ұлттық мемлекетінің нығайып көркеюі жолында жан теріңді аянбай жүріп еңбек ет. Жердің де, елдің де иесі екеніңді ұмытпа» деген болатын. Расында да, болашақта өз елінің қожасы да, иесі де – біз боламыз!

**Бекұлан:**— «Әрбір ұлттың баласы өз ұлтының арасында өз ұлты үшін қызмет қылатын болғандықтан, тәрбиелі баланы сол ұлт тәрбиесімен тәрбиелеуге міндетті» деп Мағжан Жұмабаев атамыз жазғандай, бүгінгі жас ұрпақ– егеменді еліміздің ертеңгі болашағы екенін ескерсек, «Осы балалардан қоғамның тұлғасы болар білімді, тәрбиелі, мәдениетті, ұлтжанды азаматтар шыға қояр ма екен? » деген ой көпшілігімізді толғандырады.

**Асхат:** -Дұрыс айтасың, Бекұлан. Себебі, Тәуелсіз мемлекетіміздің ертеңі - ұрпақтың рухани байлығы, мәдениеті, саналы ұлттық ойлау қабілеті мен біліміне байланысты. Өйткені әрбір халық ұрпағымен көктеп, өркен жаяды. Әрбір мемлекет рухы таза , санасы биік білімді де, білікті ұрпағынан қуат алады. Сондықтан қатардағы пендені нағыз толыққанды тұлғаға айналдыру үшін ұлттық құндылықтар арқылы тәрбие берудің маңызы зор.
 **Бекұлан:**-Бүгінгі біздің тәрбие сағатымыз  ***«Таң қалмаңыз»*** телебағдарламасы желісінде өтеді.

**Асхат:** –Иа, Бекұлан, ендеше болашақ ел жастарын ортамызға шақырайық. ***«Жыр думанның»*** қонақтарын қарсы алайық. Келіңіздер, төрден орын алыңыздар. Тіл тарихы – ел тарихы, тіл тағдыры – ел тағдыры. Себебі, еліміз бен тіліміз болашақ үшін бірнеше тарихи бұралаңдар мен шатқалдардан адаспай, сүрінбей, ақыры мақсатына жетті деп жатамыз. Сіздердің тілге деген көзқарастарыңыз қандай? Бүгінгі «Жыр думанға» жырдан шашу шашсаңыз, нұр үстіне нұр болар еді. Ортаға «Жыр думанның» қонақтары шығады. Олар кезекпен «Отан», «Туған жер» «Ана тілі» яғни, туған жерге тағзым етуде арнайы дайындаған қара өлеңдерін оқиды.

**Жүргізуші:** Арыс қала мәртебесін иеленіп, өндірісі өркендеп, бүгінгі бет-бейнесінің қалыптасуы әуелі Жаратушы хақтың қалауымен, одан соң еліміздің Құрметті теміржолшысы, Социалистік Еңбек Ері, Болат жолдың батыры - Әуезхан Салықбаевтың қажырлы еңбегі туралы не айтасыздар?

**Жыр думан қонақтары:** Ә.Салықбайұлы1929 жылы 20 мамырда осы Арыс өңірінде қатардағы колхозшының үйінде жарық дүние есігін ашқан. Аштықтан, соның салдарынан болатын түрлі індеттерден халық қынадай қырылып жатқан кез. Нәубет салдарынан 1933ж әкесі ажал құшса, енді ғана ақ таяқты ат қып мініп, қозы-лақ қайыруға жарап қалғанда анасы Ділдәқыздан айрылды. Фашистік Германия Кеңес Одағына 1941ж соғыс ашқанда екі ағасы-Тәужан мен Әужан бірі тылда, екіншісі соғыс майданында қаза болып, тұл жетім қалған Әуезхан нағашысы Кәрім Шалабаевтың қолында тәрбиеленеді. Арыстағы №18 Киров атындағы мектептің табалдырығын 1936ж аттаған бала 5-сыныптан кейін сабақпен қоштасуға мәжбүр болады. Еңбекке ерте араластырған жетімдік тағдыр 13-14 жастағы әлжуаз бала «Задария» совхозына қой ұрықтанушы болып барады. Жасөспірімнің арманы нағашысы сияқты теміржолда жұмыс істеу еді. Жұмысқа орналасу үшін үш адам кепіл болу қажет. Кәмелет жасқа толмаған Әуезханның бойынан жақсы ұшқын көрген ағалар қарауыл П.Тәнкеев, слесарь Б.Бекбенбетов, дөңес кезекшісі Б.Тәнкеев кепілдеме жазып береді. 15 жастағы Әуезхан вагондарды нөмірлейтін маман болып шығады. Үлкендердің сенімін ақтауға тырысқан, теміржолды бар болмысымен ұнатқан бала тиесілі міндетін тез игеріп алады. Он минутта бір составты нөмірлеп үлгергеніне куә болған «Ташкент темір жолы» басқармасы бастығының орынбасары Әзиз Қадыров бүкіл ұжымның алдында алғыс жариялап, теміржолшының киім формасын табыс етуі жас жұмысшының өміріндегі ең алғашқы қымбат марапаты еді. Осыдан кейін «Туған жерге туың тік» деген қағиданы темірқазық еткен Әуезхан 1984 жылы Арыс стансасын автоматты басқару жүйесіне қосады. Өмірінің жарты ғасырын теміржолға арнаған Социалистік Еңбек Ері Әуезхан Салықбаев Еңбек Қызыл Ту орденімен марапатталады, Қазақ КСР Алтын кітабына есімі жазылған ардагердің өмірі мен еңбек жолы бүгінгі ұрпақ үшін үлгі – өнеге.

**Жүргізуші: *«Жыр думанның»*** қонақтарынан ән әлемінен қонақ кәде сұрасақ.

**Жыр думан:** Қазақстан мәдениетінің дамуына үлес қосқан, Арыстың тумасы, Ән әлемінің патшайымы, Қазақстан мен Татарстанның халық әртісі, ҚР Мемлекеттік сыйлығының иегері, қазіргі қазақ операсының жарық жұлдызы Нұржамал Үсенбаеваның шығармашылығынан Үкілі Ыбырайдың **«Гәкку»** әнін қабыл алыңыздар.

**Жүргізуші:**-Рахмет, сіздерге. Бізге  көптеген мағлұматтар бердіңіздер. Жырдан шашу шаштыңыздар. Енді ортамызға ***«Сән думан»***  қонақтарын шақырамыз. Бүгін бізде қонақта колледжіміздің арнайы пән оқытушысы **Қалмұрзаева Злиха**апайдың бастауымен қол – өнер шеберлері мен **«Тігінші»** мамандығында оқитын өнерлі студенттер келді. Ал, ендеше қарсы алайық! Қош келдіңіздер!

**Қол өнер шеберлері** өзінің қолынан шыққан қолөнер бұйымдарының жасалу жолдарымен  студенттерді таныстыра отырып, халқымыздың атадан балаға мирас болып келе жатқан қолөнері туралы студенттерге өзінің құнды пікірлерін айтып студенттермен ой бөлісті. Өздері дайындаған құрақ көрпешелер, торсық, бойтұмар, түрлі тоқыма ұлттық бұйымдарды студенттерге таныстырды. Халқымыздың барлық ұлттық құндылығы сияқты қазақтың қол­өнер бұйымдары да – ұрпаққа мұра және мақтаныш. Қара­саң көздің жауын алатын, тұтынсаң қажетіңді өтейтін бұйым­дар­дың бірі – **құрақ көрпе**. Ол, біріншіден – өнер, екіншіден – тұрмыстық бұйым, үшіншіден – ертеректе мата-материал қат кезде қолданылған маталардың қиындылары рәсуа болмасын деген оймен оны да пайдаға жарату ойынан туған, яғни ысырапшылдыққа жол бермеудің керемет әдісі. Бүгінгі ұрпақ бабалардан, аналардан қалған төл өнерді заманауи үлгіде дамытып, жан-жақты жетіл­діре түсуге ұмтылуда. Құрақ – «Адамның басы құралсын» деген ырыммен тігі­ле­тін көрпе. Мақсатымыз – ұлттық қол өнерімізді жаңғыртып, ұрпақ­тан-ұрпаққа мұра ету. Үйде отырып іс тігіп, оны онлайн түрде саудаға шығару. Облыс­тың әр түкпіріндегі нәзік жанды­лардың басын қосу, бір-бірінен тәжірибе алмастыру. Жұмыссыз отырған қыз-келін­шек­терді кә­сіп­ке баулып, ынталандыруды көз­дей­міз, – дейді қол өнер шеберлері. **Бойтұмар** – [дұға](https://kk.wikipedia.org/wiki/%D0%94%D2%B1%D2%93%D0%B0), [аят](https://kk.wikipedia.org/wiki/%D0%90%D1%8F%D1%82), [астрологиялық](https://kk.wikipedia.org/wiki/%D0%90%D1%81%D1%82%D1%80%D0%BE%D0%BB%D0%BE%D0%B3%D0%B8%D1%8F) ишаралар немесе қасиетті кітаптардан алынған сөздер жазылған, мойынға тағылатын қастерлі зат. Бойтұмар ретінде түрлі бұйымдар (ұлутас, тас, сүйек, т.б.) немесе арнайы жасалған ішінара қымбат зергерлік заттар да қолданылады.Бойтұмарды алқаға, кішкене қорапшаға немесе былғарыдан, шүберектен жасалған қалташаға тігеді. Үлкендігі мен пішіні әртүрлі болады. Ол көз тиюден, пәле-жаладан, апаттан қорғайды деп сенген. Осылайша өздерінің қолөнер бұйымдарымен студенттерді таныстырып, студенттерге ұлттық құндылықтарымыз туралы  көптеген мәліметтер бере отырып **«Тігінші»** мамандығында оқитын өнерлі студенттер халқымыздың ұлттық киімдерінен сән үлгісін көрсетті.

**Жүргізуші:**  -Міне, қандай жарасымды. Біз ұлттық киімдерімізді тек мереке уақытында ғана кимей, басқа уақытта да ұлттық нақыштағы киімдерді киіп жүруді  неге дәстүрге айналдырмасқа?!
— Барлығы жастардың қолында.
**—**Бағдарламамыздың келесі кезеңінде **«Аңыз бен ақиқат»** қонақтарын қарсы алайық. Колледжіміздің тарих пән оқытушылары мен киелі орындардың шырақшыларын қарсы алып Арыс өңіріндегі тарихи – мәдени ошақтар мен киелі орындардың кереметі жайында сыр шертейік. Қош келдіңіздер!

**Аңыз бен ақиқат**: Қазақ даласы аңыз әңгіме мен қисса-дастандарға толы. Сонау қилы заманнан бүгінге зорықпай жеткен сондай халықтық асыл қазынамыздың бірі де бірегейі – **«Мұңлық-Зарлық»** дастаны еді. Кешегі бауыр еті баласын іздеп аңыраған арыстық аналардың тағдыры осы бір айшуақ аңыздағы қос перзентіне жете алмай аласұрған ананың ақ-адал махаббаты мен сағыныш сарынын баяндайтын бағзыдағы оқиғаны қайта қайрап, еске салғаны бар. Мұңлық, Зарлықтың шырылдаған мұңлы үні құлағымызға әріден шалынып, әр қиянның астында қалған үзік-үзік елестер, зұлымдық пен жауыздықтан, қызғаныш пен аярлықтан зарыға жасыған үздік бейнелер көз алдымызға көлбей оралады. Қаншайым анамызды қос бірдей перзентінен Шаншарханның алпыс әйелі аярлықпен айы­рып тынса, ал мұндағы дүрбелеңге кінәлі қа­сірет ошағы – қапияда жарылған қару-жарақ. Аңыз бойынша Қаншайымды дарияның адам барса, қайтып шыға алмас аралына, ал екі баласын Шөгірліге апарып тастайды. «Мұңлық пен Зарлық қиыншылықтың бар тауқыметін бастарынан өткеріп, бірі бой жетіп, бірі ер жетеді. Қалмақтың ханы Күлместің елін іздеп тауып, оның қызына үйлену үшін адам баласы төзе алмайтын сынақтарынан өтіп, қызды көп жасауы­мен алып қайтады. Ақыр соңында анасы мен әкесіне қосылып, қырық күн тойы­н, отыз күн ойынын жасайды», деп соңы жақсылықтың жалауы желбірей аяқталады. Осы оқиғадағы әрбір жер, су атауларының Арыс аумағында күні бүгінге дейін сақталып келгені тегін болмаса керек-ті. Мұңлықтың қабірі – Арыс қаласы, Байырқұм ауылына қарасты Аққала елді мекенінен бір шақырымдай оңтүстік-шығысындағы ескі қорымға, ал Зарлық осы ауданның Жиделі ауы­лынан 4,5-5 шақырым жердегі көне молаға жерленген. Ал Арыс қаласында «Мұңлық-Зарлыққа» арнап салынған символикалық ескерткіш бар. **Жекен Шайық** кесенесі Арыс қаласынан 1,5 шақырым оңтүстік шығыстағы Арыс өзенінің тік құлама жар төбесінде орналасқан . Кесененің солтүстік — шығысы мен шығысынан айнала Арыс өзені ағады, батысы қатпарлы төбелер арқалы Алматы -Москва теміржолымен жалғасады. Өзен бойын қалың сәмбі тал мен сексеуіл басқан . Төбедегі күмбезге 14 баспалдақ арқылы көтеріледі. Ол туралы ел аузында әңгіме көп. **Шырақшының әңгімесі:** Ол кісінің аты Жекен Шайық, “Жекен Саяқ деп менің атымды халық қойған” деп маған аян берген. Негізінде бұл кісінің аты Жиеке Байшұқырыл екен. Байшұқырылдың ұлы. XVIII ғасырда өмір сүрген кісі. Бұл кісіге кішкентайынан қасиет қонып емші болған екен. Содан күндердің күнінде бұл кісіге аян береді «Сенің осыншама қасиетің бола тұра неге халыққа көмектеспейсің, бүткіл елді жау қырып жатыр» деп. Сол аян берген күннен кейін, қолына найзасын алып, жанына нөкерлерін алып жауға қарсы шығады екен. Сөйтіп, жауға шығып жаңағы соғыста қаншама елді басқарып, билеп келіп, жеңіп осы жерге келгенде қасындағы нөкерлеріне “Мына жерде аттан түсейік, үй тігіп, қазан көтеріңдер, Алла нәсіп етсе осы жерден дәм татып, мен жантәсілім етемін” деген екен, сонда жанындағы нөкерлері “өлетініңізге көзіңіз жетсе, не бар мұнда? Оданда елге қайтайық” дейді. Сол кезде Жекен Шайық “жоқ шырақтарым, мені айдалада қалып қоясың деп уайым қылмаңдар, мен осы қырдың басында қалам, келешекте мына қырдың артына суын телеп жар келеді, мына жақтан темір түсіп жол келеді, суын телеп жар келсе, жардан құласам, мен қайық болып ағамын, темір түсіп жол келсе, мен көзден ғайып боламын. Алланың сүйген құлы Жеке жүрген Шайығы мен болам” деп бұл кісі айтып кеткен екен. “Мені мына жар келіп қалды деп ауыстырушы болмаңдар, мен адам баласына сүйегімді ұстатпаймын, менің жер бетінде тек Рухым жүреді” депті. Неше жылдан бері бұл кісінің қасиетін бірінші болып Сүткелді Асылхан деген молда кісі болған екен, сол кісі тапқан екен. Түсінде аян беріп, 1941 жылы соғысқа барғанда “Шырағым, мен мынау Оңтүстік Қазақстан облысында Арыста қырдың басында жатырмын, Менің атым Жекен Шайық болады, мен белгісіз жатырмын, белгі қой” деген екен. Содан кейін тауып, белгі қойған екен. Содан бұл кісінің бұрында жерленген жері теміржолдың үстінде болған дейді. Сол темір жолды соғамыз деп, қаншама трактормен келіп түсірсе, сол тракторлары бұзылып немесе өшіп қалған, қаншама адамдары өлген екен. Қаншама қиыншылықтан кейін, еш нәтиже шықпайды. Содан бір молда кісіден, “мына жер мұсылманның қоры ма, бұның қандай қасиеті бар, жол аша алмай жатырмыз” деп сұрайды, сонда молда кісі “мұның енді бір-ақ жолы бар, сендер ешкіден бастап түйеге дейін сойыңдар” деп сойдырады. Сол қаншама малды сойғанда тек жарды ашады. “Құдайға шүкір, жарды аштық, енді теміржолды салу ғана қалды” деп жұмысшылар теміржолды салып кетеді. Бірақ ертесіне қараса теміржол екіге айырылып жатыр екен. Тіпті бұған қарамастан жолды қайта салғанымен, бұл жәйт қайталануын қоймайды. Осылай жалғаса келе, теміржол басшылары Мәскеу шіркеуінен арнайы топ шақырады. Шіркеуліктер діни кітабын ашып, бір ұйғарымға келіп, Жекен Шайық әулиенің мүрдесінің үстіне «талпақ танаудың» етін шыжғыртады. Сүт пісірім уақыт өткенде жанып жатқан отынның түтіні қара қоюланып, Арыс өзеніне жетпей шөгеді. Сол жер бүгінгі Жекен Шайық әулиенің орны екен. Арыстың жаңа өмірімен біте қайнасып, түрленіп, әсем түрге еніп, жасай беретін ұлағаты ұшан-теңіз ұлттық мұрамыз.

**Жүргізуші:** -Рахмет, сіздерге. Киелі орындардың кереметі жайында бізге  көптеген мағлұматтар бердіңіздер. Аңыз бен ақиқатты ұштастыра алдыңыздар. Енді ортамызға ***«Дермене»***  қонақтарын шақырамыз. Өңірдің шипалы өсімдігі – дермене жайында сөз қозғайтын болады.

**Дермене қонақтары:** **XIX ғасырдың бас кезінде Оңтүстік Қазақстан өңірінде өсетін дермене жусаны әлемге әйгілі болып, оны өндірістік негізде кеңінен пайдалану қолға алынған. Бұл өсімдіктің шипалық қасиетін қазақ халқы ерте кездерден-ақ біліп, оның қайнатылған тұнбасын, қоспасын түрлі ауруларға қарсы, әсіресе ішектегі құрттарды түсіру үшін пайдаланған.** Ғылыми тұрғыда 1830 жылы дермене жусанының құрамынан алғаш рет кристалды «сантонин» деп аталатын шипалық қасиеті өте жоғары препарат алынды. Бұл препарат тек қана дермене жусанынан ғана алынады. 1880 жылы орыс көпесі Савинков қазақ жерінде аса бағалы дәрілік шөптің өсетіндігін естіген екен. Артынша Шымкент қаласында дермене жусанынан сантонин өндіретін арнайы зауыт салынып, оның өнімі бүкіл Еуропаға экспорттала бастайды. Кеңес өкіметі жылдарында дерменені жинау және өңдеу бойынша бірнеше ірі шаруашылықтар құрылған. Дәрілік шөпті жинап, сырт елдерге тасымалдау XX ғасырдың 90-жылдарына дейін жалғасты. Дермене – дәрілік шөптің төресі. Бойы 50 сантиметрге дейін өсетін жартылай бұталы, көпжылдық өсімдік. Халық медицинасында оны жүрек талмасы бар науқастарға пайдаланады. Алдымен оның сабағының жоғары тұсындағы жапырақтарын гүлі ашылмай тұрған кезде жинап алады. Содан кейін гүлі мен сабақтарын жинайды. Демікпе, бронхит қабыну ауруларын емдеу үшін дермене тұқымын қайнатып ішкен. Ауру адам тез арада сауығып отырған. Дәрілік өсімдіктерді арнайы зерттеген көрнекті орыс ғалымы П.С. Массагетов «Дермене – әсемдік пен сұлулықтың үлгісі. Көп жусанның ішінде дермене жусаны әртүрлі боз жылқының арасындағы асыл тұқымы сияқты» деп бағалаған. Белгілі жазушы, Мемлекеттік сыйлықтың иегері Дулат Исабековтің «Дермене» атты повесінде де осы шөптің аты аталады. Жалпы, дүниежүзінде өсетін жусанның 500-дей түрінің 81 түрі Қазақстан аумағында өседі. Дәрілік шикізат ретінде тамырымен есепсіз жұлынғандықтан, бүгінде дермененің қатары қатты сиреп, Қазақстанның Қызыл кітабына жойылып кету қаупі төнген түр ретінде тіркелді. Арыс өзенінің бойындағы Дермене ауылы осы дәрілік жусанның атымен аталады.

**Жүргізуші:** Ендеше, бүгінгі ***«Ұлттық құндылықтар – тәрбиенің түп қазығы»*** атты танымдық кешті ұйымдастырушы топ жетекшіміз Пердебек Баян апайымызды ортаға шақырамыз.

**Қорытынды:**

**Б.Пердебек:**Бабаларымыз талай ғасыр аңсаған Тәуелсіздікке Қазақ елі осыдан отыз жыл бұрын қол жеткізді. Бұл – біздің кезеңімізде жүзеге асқан арман, замандастарымыздың маңдайына бұйырған бақыт. Қазақ халқы тағдырдың талқысын тартып, аштық нәубеті мен саяси қуғын-сүргінді, қанды қырғын соғысты бастан кешіп, кеңес билігі ұйымдастырған сынақтардан, экономикалық дағдарыс пен әлеуметтік қиындықтардан өту үшін берген құрбандығы көп болса да, өз тағдырын өзі шешетін күнге жетті. Елдің мәдениеті мен экономикасы уақыт өткен сайын өркендеп, отандастарымыз бабалар қиялына да сыйғыза алмаған мамыражай заманды бастан өткеріп келеді. Қазақ пен тектілік, қазақ пен өнер егіз жаратылған. Оның ішінде шежірелі Арыс топырағы – заманында жүз жылдығын бұрын болжаған Жекен Саяқ пен Төртқұлақ әулиелердің көмейіне өлең ұялаған Майлы мен Ергөбектің, сатира сардары Садықбек пен көркем сөздің шебері Дулаттың, қазақ сахнасының аққуы Нұржамалдың, басқада көптеген таланттардың кіндік қаны тамған жер. Ұлы далада Тәуелсіздіктің туы желбіреп, арда жұрттың ұл – қызы мөлдіреп, тыныштық пен бейбітшіліктің бесігін тербетсе, бұл игілікке арыстықтардың да қосқан үлесі қомақты. Қала мәртебесін иеленгеніне 65 жыл толған теміржолшылар мекені Арыста Тәуелсіздіктің 30 жылын өзіне лайық деңгейде, жүйрік пойыз екпінімен жүріп өтті. Мемлекет тарапынан жоспарланған бағдарламалар кезең – кезеңімен тиянақты жүзеге асты. Міне, балалар ұлттық құндылықтарды құрметтеуге , оның бабаларымыздан қалған асыл мұра екенін түсіндіру, ұлттық мирасты, мәдениетті дәріптеу, Отаншыл, намысшыл батырларымызды ұлықтау, елінің тарихын құрметтеу, насихаттау жолында бүгінгі ***«Ұлттық құндылықтар – тәрбиенің түп қазығы»*** атты танымдық тәрбие сағатымызды жабық деп жариялаймыз. ХХІ  ғасыр азаматының бойында  өркениетті  өмірге талпынатын,  ата-баба дәстүрін жалғастыратын,  кіндік қаны тамған туған жерін, асқақтаған көк тулы Отанын сүйетін,  үлкен-кішіге мейірімді, ізетті, текті,  дені сау  азамат және азаматша болып өсулеріңе  тілектеспін!